**Білім алушының таным әрекетін белсендіріп, жан-жақты жеке тұлғаны тәрбиелеу.**

Тараз қаласы, Бауыржан Момышұлы атындағы №45 қазақ классикалық гимназиясының математика пәнінің жоғары санатты мұғалімі Кенжебекова Рахат Джумаковна

Қазіргі уақыттың негізгі талаптарының бірі – білім алушыны білімді әлемнің бүтіндей бейнесін қабылдай алатын, логикалық ойлауы дамыған, жаңаша, тәуелсіз ойлайтын, алған білімін өмірде қолдана алатын, шығармашыл адамға айналдыру.  
Мектептегі оқыту үрдісінің негізгі мақсаттары – баланың білімді игеру кезінде ойлау қабілетін қалыптастыру, сол арқылы таным әрекетін белсендіріп, жан-жақты жеке тұлғаны тәрбиелеу.  
Оқытудың мақсаты - білім алушыға білім беру ғана емес, сонымен бірге олардың ойлау қабілетін дамыту және белсендіру, білім алушының білім мен дағдыны меңгеру үшін, болашақта танымдық және тәжірибелік іс-әрекетке білім алушыны дайындау қажетті шарт болып табылады.  
Ойлау дегеніміз – ақиқат дүниені өзара барлық байланыс қатынастарымен сәулелендіретін, миымызда жалпылай және жанама түрде сөз арқылы бейнеленетін процесс. Ойлау – жанның өте бір қиын, терең ісі. Жас балаға ойлау тым ауыр, сондықтан басқыштап іс істеу керек.  
Оқу материалын балалардың ойлау қабілеті жетерліктей жас ерекшеліктерін ескере ұйымдастырса ғана, оның ойлау қабілетінің дамуына мүмкіндік туады. Сондықтан да мұғалім балаларды үнемі ойланып оқуға бағыттауы тиіс, бұған оқу үрдісін жүйелі ұйымдастыру, сабақта бала логикасын дұрыс дамыта алатын мүмкіндіктерді мол пайдалану арқылы жетуге болады.  
Дұрыс ойлаудың формалары мен заңдары туралы ғылым логика деп, ал ой қорытындыларының обьектив пікірлерге негізделетін процесі логикалық ойлау деп аталады.  
Логикалық ойлаудың ерекшелігі – қорытындылардың қисындылығында, олардың шындыққа сай келуінде. Логикаға түскен құбылыс түсіндіріледі, себептері мен салдарлары қатесіз анықталады. Ұғымдар арасындағы байланыстар мен қатынастар логикалық ойлау жолымен ашылады.

Логикалық ойлау кейінірек бейнелік ойлаудың негізінде қалыптасады, ауқымы кеңірек мәселелерді шешуге ғылыми білімдерді меңгеруге мүмкіндік береді. Ойлаудың логикалық формаларын игерудің өзі ойлаудың логикалық жетілген бейнені формалары ретінде игерілмейінше, толық құнсыз күйде қалып отырады.   
Сонымен қатар, білім алушылардың логикалық ойлауын дамытып, дұрыс ой түйіп, өздігінен сапалы, дәлелді шешімдер қабылдай білуге үйрету – математика сабағының міндеті.  
Жаңа буын математика оқулығының басты ерекшеліктерінің бірі – оның әрбір сабаққа лайықталған материалы, негізінен алғанда, төрт текті жаттығулардың тобынан тұрады. Солардың бірі – балалардың шығарамашылық іс-әрекетке бейімдеу мақсатын көздейтін, оқулықта жасыл түсті қоршауға алынған шығарамашылық жаттығулар.   
білім алушылардың логикалық ойлау қабілетін дамытуға бағытталған стандартты емес тапсырмаларды шығармашылық жаттығулар деп атаймыз. Сондықтан шығармашылық жаттығуды ұдайы жүргізе отырып, біз білім алушылардың тек пәнге деген қызығушылығын ғана емес, логикалық ойлауын да дамыта аламыз. Шығарамашылық жаттығулар ұсынылғанда, білім алушының алдында мақсатқа өзіне мәлім әрекет тәсілімен жете алмайтын проблемалық жағдаят пайда болып, ол білім алушының интеллектуалдық қиналуын туғызуы мүмкін. Осының барысында білім алушы жаңа әрекет тәсілін іздестіру бағытындағы шығармашылық сипаттағы іс -әрекеттер орындауға талпынады. Шығармашылық жаттығу – бұл нақты мәні берілмеген, есепті шартты математикалық заңдылықтар арқылы орындау.  
Мектеп тәжірибесінде шығармашылық жаттығулар міндетті деңгейге жатпайтындықтан оны орындамайды, орындаған жағдайда да талдау жүргізілмейді. Балаларда ой операциялары толық жүргізілмегендіктен логикалық ойлаудың даму деңгейі төмен болады. Ал білім алушылардың логикалық ойлауын дамытудың бір жолы – шығармашылық жаттығуды жүйелі орындату.  
Білім алушылардың логикалық ойлауын дамыту үшін:  
- Есепті, жаттығуларды талдай білу, іскерліктерін қалыптастыру;  
- Сызба графиктік модель бойынша есеп объектілерінің арасындағы байланыстарды түсіндіру;  
- Есептегі нақты заттарды оның моделімен ауыстыру;  
- Пәнге деген қызығушылығын, сүйіспеншілігін арттыру;  
- Сыныпқа дұрыс психологиялық жағдай орнатуға мүмкіндік туғызу.

Сонымен қатар, білім алушылардың танымдық ізденімпаздығы арттыруда шығармашылық сипаттағы сабақтар түрлерін өткізудің маңызы зор.  
Мұндай түрдегі сабақтардағы түрлі оқу жұмыстары білім алушының шындық белсенділігін арттырып, оқу мен ойлау әрекетінің тиімді амал-тәсілдерін, яғни материалының негізгі ұғымдары мен тұжырымдарын айыру, жаңа материалды өткен материалмен салыстыру оларды белгілі жүйеге топтастырады және қорытынды жасау сияқты амалдарды дайындауға үйретеді.  
Шығармашылық сабақтардың жоспарын жасауда білім алушының шығармашылық әрекетінің бағдарына сәйкестендіріп, олардың қабілетері, ескерілуі тиіс. Білім алушылардың шығармашылық әрекетін тудыратын сабақтарды өткізу жоспары мен кезеңдерін қарастырамыз.  
Шығармашылық сипаттағы сабақтардың жоспарын жасау үшін  
тақырыбы, мақсаты, әрекет түрі және нәтижелері бір-біріне жуық  
байланысты сабақтарды топтастырып, таңдап алуға болады. Жалпы бағдарламада көрсетілген пәндік сабақтардың әр тарауында жететін жетістіктері негізінде білім алушылар білім алуда нәтижеге жетеді.  
Білім алушылардың шығармашылық әлеуетін көтеруді мұғалім алдына мақсат етіп қояды. Мұғалім білім алушының күйіне кіріп, олардың тақырыпқа қатынас әрекетін ойлайды, өтілетін сабақтың проблемасына қажет жағдайда жоспарланған сабақ мазмұны мен оқыту әдістеріне түзетулер енгізеді.  
Сабақ тақырыбы бойынша мұғалім оқулықтар, кітаптар, әдістемелік кітаптар, басқа да материалдармен танысады. Мұғалім өзіне, білім алушыларға мықты болатын мәселелерді іздестіреді. Осы мәселелер жөнінде көптеген материалдарды қарастырып, мамандардың пікірлерін ескере отырып, табу қажет.  
Білім алушыларды шығармашылық іс-әрекетке баулып, олардың белсенділіктерін, қызығушылықтарын арттыра түсу үшін әр түрлі әдіс-тәсілдерді қолдануға болады.  
Шығармашылық әр оқушының жеке қабілеттері мен мүмкіндіктерін, танымдық іс-әрекеттері мен дағдыларының дәрежесін көрсетіп береді.  
Білім алушылар өздері таңдаған шығармашылық жұмыстарды үлкен ықыласпен орындайды. Шығармашылық тапсырмалар білім алушылардың жаңа бір нәрсені ашуы, яғни білім алушы өзін белгілі бір жаңалықтардың авторы ретінде сезінеді. Бұл оған белгілі бір пән төңірегіндегі қызығушылығын жүзеге асыруға мүмкіндік береді. Яғни, білім алушыны өзіне тарта, баули түседі.  
Шығармашылық жұмыс қорытындысы бойынша ғылыми жұмысқа қабілетті білім алушылар іріктеліп, белгілі бір тақырып бойынша ғылыми жұмыстар жүргізетін болады.   
Осындай шығармашылық жұмыс барысында білім алушының бұрыннан білетініне жаңа мәліметтер қосылып, тәжірибесін практикада қолдану білігі қалыптасады. Білім алушы Нурасилова Балзаттың 2017-2018 оқу жылында «Математика арқылы табиғатты тану» ғылыми жобасымен жұмыс жасау барысында өзінің математикамен қоса, биология мен география пәндеріне деген қызығушылығының артып, өмірге деген көзқарасы мен өзіндік ой-пікірі қалыптасқандығын айтса, Ақтаева Ислана «Тасымалдау есептері және оның қолданылуы» тақырыбында 2018-2019 оқу жылында ғылыми жоба жазып, оны қорғауда өз ойын жүйелі де ашық айта алуға және кез келген проблемалық жағдаятта өзін алып шығуға үйренгенін айтты.

Оқу процесіндегі осындай іс-әрекеттердің арқасында білім алушының таным әрекетін белсендіріп, жан-жақты жеке тұлғаны тәрбиелеумен қатар, қоғам талап етіп отырған шығармашылық қабілеті жоғары, өз ойын жүйелі де ашық айта алатын, қоғамға еркін сіңетін, өндіріске белсене араласатын азамат қалыптасады деп ойлаймын.

**Әдебиеттер:**

1. Жарықбаев Қ. Психология. – Алматы,  2002.  – 415 бет.
2. Ильина Т.А. Педагогика. – Алматы, 1977 – 454 бет.
3. Қосанов Б.М. Математика курсындағы шығармашылық жаттығулар: орындау технологиясы. – Алматы,  2005. -  72 бет.
4. Алтынсарин Ы. Таңдамалы шығармалары, Алматы, 1994, 285 б.
5. Сабыров Т.С. Оқушы жастардың танымдық әрекетін арттырудағы оқытудың әдістері мен формаларының дидактикалық жүйесін тиімді қолдануға мұғалімді даярлаудың теориялық негіздері: п.ғ.д…. дисс. 13.00.01. – Алматы, 1996. — 278 с.